寄杨大尹景昌
君令东流邑，我佐西江宪。云树窗湖海，相思隔州县。屈指今五年，丰度不一见。岂知岁月徂，但觉须发变。念我数寄书，开缄见君面。书中何云云，切偲更责善。官卑不足嗟，位高复何羡。赋命有厚薄，愿取各强健。虽叨台省荣，能无故乡恋。况深桑梓思，哀哀泪如霰。平生谅所知，非狂亦非狷。殷勤寄君诗，西风趁鸿便。
主题：思乡、怀人
情感：哀伤、思念、想家